รัฐมนตรีประจำสำนักนายกรัฐมนตรี ขอความร่วมมือประชาชนอย่ากักตุนสินค้ามากเกินควร โดยยืนยันว่าขณะนี้อาหารยังไม่ขาดแคลน
รัฐมนตรีประจำสำนักนายกรัฐมนตรี ขอความร่วมมือประชาชนอย่ากักตุนสินค้ามากเกินควร โดยยืนยันว่าขณะนี้อาหารยังไม่ขาดแคลน นายเทวัญ ลิปตพัลลภ รัฐมนตรีประจําสํานักนายกรัฐมนตรี เปิดเผยถึงการปฏิบัติงานของศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 หรือโควิด-19 ภายใต้ศูนย์บริหารสถานการณ์การแพร่ระบาดโรคโควิด-19 ว่า ศูนย์ดังกล่าวอยู่ภายใต้การบังคับบัญชาจากพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็น 1 ในภารกิจทั้ง 6 ด้านที่นายกรัฐมนตรี ได้สั่งการให้ยกระดับเป็นศูนย์ประสานงานกับทุกหน่วยงาน พร้อมปรับระดับเว็ปไซต์ทำเนียบรัฐบาล โดยบูรณาการข้อมูลข่าวสารจากทุกกระทรวงโดยเฉพาะจากกระทรวงสาธารณสุขและมหาดไทยมาอยู่ในที่เดียว สำหรับสถานการณ์การแพร่ระบาดของโรคโควิด-19 ในประเทศไทย ยืนยันว่าสถานการณ์การแพร่ระบาดยังอยู่ในระดับ 2 เนื่องจากขณะนี้เจ้าหน้าที่ยังสามารถสืบหาที่มาของแหล่งที่ติดต่อและรับเชื้อไวรัสโควิด -19 ได้ เบื้องต้นแนวทางการยกระดับโรคโควิด – 19 ได้ก็ต่อเมื่อเจ้าหน้าที่ที่ไม่สามารถสืบได้ว่าผู้ป่วยติดเชื้อมาจากแหล่งใด จึงจะประกาศยกเป็นระดับ 3 แต่อย่างไรก็ตามเพื่อเตรียมความพร้อมรองรับสถานการณ์ดังกล่าวนายกรัฐมนตรีได้สั่งการให้เตรียมความพร้อมทุกด้านทั้งโรงพยาบาล เตียงผู้ป่วย เวชภัณฑ์ ในกรณีมีผู้ป่วยมากขึ้น นอกจากนี้ ยังขอความร่วมมือประชาชนอย่าตื่นตระหนกกักตุนสินค้ามากเกินควร โดยยืนยันว่าขณะนี้อาหารยังไม่ขาดแคลน ประกอบกับรัฐบาลยังไม่มีการประกาศห้ามประชาชนออกจากที่พักอาศัย รัฐบาลยังสามารถคุมสถานการณ์ได้ และขอให้ประชาชนงดการเดินทางไปในแหล่งที่มีคนหมู่มาก เพื่อลดความเสี่ยงต่อการติดโรคโควิด-19รัฐมนตรีประจำสำนักนายกรัฐมนตรี ยังได้ยืนยันถึงมาตรการคัดกรองผู้โดยสารที่เดินทางเข้าประเทศไทย ว่า ผู้โดยสารที่เดินทางมาจากทุกเส้นทางทั้งทางอากาศ ทางบก และทางน้ำ ต้องผ่านการตรวจคัดกรองอย่างเข้มงวด ซึ่งล่าสุดประเทศไทยได้ยกเลิกมาตรการ Free Visa และ Visa on arrival กับผู้โดยสารชาวต่างชาติ โดยเฉพาะจากประเทศกลุ่มเสี่ยง ประกอบด้วย เกาหลี อิหร่าน อิตาลี จีน มาเก๊า และฮ่องกง หากมีความประสงค์ที่จะเดินทางเข้าประเทศไทยต้องทำการขอ Visa ที่สถานทูตก่อน และต้องมีใบรับรองแพทย์ยืนยันผลการตรวจสุขภาพ รวมถึงกรมธรรม์รักษาพยาบาล จึงจะได้รับอนุญาตให้เข้าประเทศไทย ก่อนเดินทางออกนอกประเทศต้องผ่านหน่วยคัดกรองตั้งแต่ขึ้นเครื่องบินจนถึงปลายทาง ซึ่งรวมถึงชาวไทยที่เดินทางมาจากประเทศกลุ่มเสี่ยงก็ต้องมีใบรับรองแพทย์ก่อนเดินทางด้วยเช่นกัน และต้องผ่านการคัดกรองเช่นเดียวกับนักท่องเที่ยวต่างชาติ จากนั้นจะมีมาตรการเฝ้าระวังด้วยการกักตัว 14 วันในที่พักอาศัยของตนเอง ซึ่งระหว่างนั้นจะมีอาสาสมัครของแต่หมู่บ้าน หรือผู้ว่าราชการจังหวัดแต่ละพื้นที่เข้าไปดูแล อย่างไรก็ตาม หากประชาชนมีข้อสงสัย หรือปัญหาร้องเรียน เช่น การจำหน่ายหน้ากากอนามัยแพงเกินควร หรืออาหารขึ้นราคา สามารถแจ้งได้ที่สายด่วนทำเนียบรัฐบาล 1111 หรือ Face book กรมประชาสัมพันธ์